text: Verdensholdet satte gang i Aabenraa
  09 september 2018 kl. 19.22
  Verdensholdet optrådte søndag med deres gymnast-show NAMUH.
  Dans, spring og rytmisk gymnastik indtog i dag Aabenraa, da DGI Verdensholdet kom på besøg i byen.
  Gymnasterne optrådte med deres show NAMUH, og showet var et led i teamets Take Off-turné.
  De 28 DGI-gymnaster mangler otte optrædener i Danmark, før de i slutningen af september drager mod Tyskland.
  Her begynder en verdensturné med shows og workshops. Verdensturnéen bringer i løbet af seks måneder blandt andet holdet til USA, Argentina, Sydkorea, Dubai og Mexico.
  De to sidste af Verdensholdets optrædener i Danmark for denne gang er også i Syd- og Sønderjylland. De sker søndag den 23. september i Varde og torsdag den 27. september i Vejle.
  